FPI พุ่งกระฉูด 28% นิวไฮรอบกว่า 3 ปี ลุ้นผลงาน Q4 โตต่อเนื่อง
FPI พุ่งกระฉูด 28% นิวไฮรอบกว่า 3 ปี ลุ้นผลงาน Q4 โตต่อเนื่อง-มั่นใจทั้งปีรายได้เข้าเป้า 2.1 พันลบ.
FPI พุ่งกระฉูด 28% นิวไฮรอบกว่า 3 ปี ลุ้นผลงาน Q4 โตต่อเนื่อง-มั่นใจทั้งปีรายได้เข้าเป้า 2.1 พันลบ.
14 ธ.ค. 2564

ผู้สื่อข่าวรายงานว่า ราคาหุ้นวันนี้ (14 ธ.ค.64) บริษัท ฟอร์จูน พาร์ท อินดัสตรี้ จำกัด (มหาชน) หรือ FPI ณ เวลา 15:14 น. อยู่ที่ระดับ 3.12 บาท บวก 0.68 บาท หรือ 27.87% สูงสุดที่ระดับ 3.16 บาท ต่ำสุดที่ระดับ 2.44 บาท ด้วยมูลค่าการซื้อขาย 54.70 ล้านบาท ราคาหุ้นแรงในรอบ 3 ปี 6 เดือน โดยเทียบตั้งแต่หุ้นยืนที่ระดับ 3.16 บาท เมื่อวันที่ 24 พ.ค. 2561
FPI
โดยก่อนหน้านี้(17พ.ย.64) นายสมพล ธนาดำรงศักดิ์ กรรมการผู้จัดการ FPI เปิดเผยว่า แนวโน้มผลการดำเนินงานในไตรมาส 4/64 คาดว่าจะเติบโตต่อเนื่อง หลังอุตสาหกรรมยานยนต์ทั่วโลกที่กลับมาฟื้นตัวจากสถานการณ์การแพร่ระบาดไวรัสโควิด-19 เริ่มคลี่คลาย ทำให้ยอดส่งออกไปยังต่างประเทศ ที่คิดเป็นสัดส่วน 80% ของรายได้รวม เติบโตอย่างมีนัยสำคัญ
อีกทั้งบริษัทฯได้ทำสัญญาการขนส่งล่วงหน้ากับบริษัทขนส่งทางเรือ รวมทั้งสามารถบริหารจัดการต้นทุนได้อย่างมีประสิทธิภาพ ทำให้ยอดขายใน 4 โซนหลัก คือ เอเชียและตะวันออกกลาง อเมริกาใต้ แอฟริกา และยุโรป กลับมาเติบโตอย่างโดดเด่น ทำให้มั่นใจว่ารายได้รวมจะขยับแตะ 2,100 ล้านบาท ตามเป้าหมายที่วางไว้ โดยปัจจุบันมีงานในมือรอรับรู้รายได้ (Backlog) ทั้งจากโรงงานในประเทศไทยและประเทศอินเดีย ประมาณ 700 ล้านบาท
โดยผลการดำเนินงานของบริษัทฯในไตรมาส 3/64 มีรายได้รวม 537.2 ล้านบาท เพิ่มขึ้น 70.5 ล้านบาท หรือ 15.1% เทียบงวดเดียวกันของปีก่อนมีรายได้รวม 466.7 ล้านบาท โดยมีรายได้จากการขายและบริการในไตรมาส 3/64 จำนวน 528.2 ล้านบาท เพิ่มขึ้น 98.8 ล้านบาท หรือ 23.0% เทียบงวดเดียวกันของปีก่อน
ขณะที่ 9 เดือนแรกของปี 2564 มีกำไรสุทธิ 188.19 ล้านบาท เพิ่มขึ้น 196.28 ล้านบาท หรือ 2,426.20% เทียบงวดเดียวกันของปีก่อน ขาดทุนสุทธิ 8.09 ล้านบาท และสูงกว่ากำไรทั้งปีของปี 2561 , 2562 และ 2563 ที่มีกำไรสุทธิ 125.55 ล้านบาท 186.79 และ 18.75 ล้านบาท ตามลำดับ ขณะที่รายได้ในงวด 9 เดือนแรก ของปี 2564 อยู่ที่ 1,552.6 ล้านบาท
“ผลการดำเนินงานในงวด 9 เดือนแรกของปีนี้ เติบโตอย่างก้าวกระโดด สูงกว่าตัวเลขกำไรสุทธิทั้งปีของปี 2561-2563 ถือเป็นการตอกย้ำให้เห็นถึงการเทิร์นอะราวด์ของ FPI ที่มุ่งขยายตลาดส่งออกใหม่ๆ เพื่อเพิ่มยอดขายให้กับบริษัทฯ ควบคู่ไปกับการบริหารต้นทุนได้อย่างมีประสิทธิภาพ ผลักดันธุรกิจเติบโตอย่างแข็งแกร่งและยั่งยืน สร้างผลตอบแทนที่ดีให้กับผู้ถือหุ้น”